પંદરેક દિવસથી ગામમાં આવેલી તેજલે સૌનાં મન મોહી લીધાં છે. વડીલોની હાથલાકડી બને, આસપાસની ભાભીઓને શાકપાંદડુ ચૂંટવામાં મદદરૂપ થાય, કામમાં ઝડપ અને વાણીમાં મીઠાશ સામાને દંગ કરી મૂકે એવી. આટલા દિવસોમાં તેજલ મહોલ્લામાં હળી ગયેલી એટલે તેની અવરજવરની નવાઈ ન લાગવી જોઈએ, પણ આનંદની હાજરીમાં તો આ પ્રથમ આગમન હતું. જુવાન છોકરાઓવાળા ઘરમાં તેમની ગેરહાજરીમાં જ જવાય એટલી સૂક્ષ્મ સમજ તે છોકરીમાં હતી.